Kuvakollaasi Puerto Vallartasta
**Puerto Vallarta** on Bahía de Banderasilla Tyynen valtameren rannalla sijaitseva kaupunki ja kunta Jaliscon osavaltiossa Meksikossa. Vuonna 2020 kunnan väkiluku oli 291 839. Siellä on Jaliscon tärkein satama. Kaupunki sijaitsee Río Amecan suun tuntumassa, ja kaupungin halkaisee Cualejoki.

Puerto Vallarta perustettiin 1800-luvulla ja sen satama vuonna 1885. Alun perin kaupungista käytettiin nimitystä Las Peñas. Sen nykyinen nimi otettiin käyttöön vuonna 1918. Nimi annettiin Jaliscon kuvernöörinä toimineen Ignacio Vallartan kunniaksi ja se merkitsee Vallartan satamaa. 1920-luvulla Puerto Vallarta alkoi nopeasti kasvaa sitä ympäröiville alueille perustettujen banaaniviljelmien ansiosta. Tuhoisa hurrikaani iski alueelle 1925. Myöhemmin Puerto Vallartaa ovat vahingoittaneet tulvat vuosina 1971 ja 1992 sekä maanjäristys vuonna 1995. Puerto Vallarta sai kansainvälistä tunnettavuutta siellä kuvatun elokuvan *Liskojen yö* (*The Night of the Iguana*, 1964) myötä. Myös elokuva *Pako Puerto Vallartasta* (*Puerto Vallarta Squeeze*) sijoittuu sinne.

Puerto Vallartaa palvelee kansainvälinen Gustavo Díaz Ordaz -lentoasema. Kaupunki on saavutettavissa myös valtateitse Guadalajarasta ja Manzanillosta. Puerto Vallarta on suosittu turistikohde ja teki uuden ennätyksen kävijöiden määrässä koronaviruspandemiaan liittyneiden rajoitusten päätyttyä. Turismin ja siihen liittyvien palveluiden merkitys alkoi kasvaa toisen maailmansodan jälkeen. Kaupungin suosituin uimaranta on Playa de los Muertos. Puerto Vallarta on myös seksuaali- ja sukupuolivähemmistöjen suosima kohde varsinkin Zona Románticaksi nimetyn alueensa osalta. Kaupungissa on Ignacio Vallartan patsas pääaukio Plaza de Armasilla. Puerto Vallartassa sijaitsee myös kirkko Parroquia de Nuestra Señora de Guadalupe korttelin päässä Malecón-kävelykadusta.

Puerto Vallartassa toimii rikollisjärjestö Cártel de Jalisco Nueva Generación, joka on harjoittanut siellä huumausainerikollisuutta ja petoksia. Vuonna 2023 Yhdysvaltain hallinto suositteli harkitsemaan uudelleen matkustamista Puerto Vallartaan ja muualle Jaliscon osavaltion alueelle siellä lisääntyneen rikollisuuden johdosta.

Lähteet
-------

1. 1 2 3 4 5 6 7  Puerto Vallarta Britannica, viitattu 8.12.2023 (englanniksi)
2. 1 2  Puerto Vallarta Grupo Aeroportuario del Pacífico, viitattu 8.12.2023 (englanniksi)
3. ↑  Puerto Vallarta Secretaría de Economia, viitattu 8.12.2023 (englanniksi)
4. ↑  Jorge Chávez, +5 Datos Curiosos sobre El Río Cuale Vallarta Lifestyles 7.12.2021, viitattu 25.11.2023 (espanjaksi)
5. ↑  What does Puerto Vallarta mean? Velas Vallarta, viitattu 8.12.2023 (englanniksi)
6. ↑  Lee Pfeiffer, The Night of the Iguana Britannica, viitattu 8.12.2023 (englanniksi)
7. ↑  Puerto Vallarta & The Night of the Iguana Almar Resort, viitattu 8.12.2023 (englanniksi)
8. ↑  Daniel Bernardi, Puerto Vallarta Squeeze Banderas News 02/2006, viitattu 8.12.2023 (englanniksi)
9. ↑  Vinicius Costa, Puerto Vallarta Sets All-Time Record For Most Visitors – Here’s Why Travelers Love It Travel Off Path 14.1.2023, viitattu 8.12.2023 (englanniksi)
10. ↑  Meagan Drillinger, Why Puerto Vallarta is Mexico's next big thing Travel Weekly 28.12.2022, viitattu 8.12.2023 (englanniksi)
11. ↑  Puerto Vallarta Breaking Tourism Records As Destination Skyrockets In Popularity Puerto Vallarta Sun 31.8.2023, viitattu 8.12.2023 (englanniksi)
12. 1 2  Zona Romantica (Romantic Zone) U.S. News Travel (englanniksi)
13. 1 2  Jacob Anderson-Minshall, Americans Warned to Reconsider Travel to Puerto Vallarta & Beyond Out Traveler 12.2.2023, viitattu 8.12.2023 (englanniksi)
14. ↑  Ignacio Vallarta Sculpture Travel By Mexico, viitattu 8.12.2023 (englanniksi)
15. ↑  The History of Puerto Vallarta's Our Lady of Guadalupe Church Puerto Vallarta Villas, viitattu 8.12.2023 (englanniksi)
16. ↑  U.S. accuses notorious Mexican cartel of targeting Americans in timeshare fraud CBS News 28.4.2023, viitattu 8.12.2023 (englanniksi)
17. ↑  Luis Chaparro, Drug Cartels Are Scamming American Tourists With Beachfront Property Vice News 8.3.2023, viitattu 8.12.2023 (englanniksi)
18. ↑  Scott Mistler-Ferguson, Booming Mexico Resort Town of Puerto Vallarta is Hostage to CJNG InSight Crime 22.2.2022, viitattu 8.12.2023 (englanniksi)
19. ↑  Mexican drug cartel operators posed as U.S. officials to target Americans in timeshare scam, Treasury Department says CBS News 1.12.2023, viitattu 8.12.2023 (englanniksi)